# Discovery Channel Pro Cycling Team

El Discovery Channel Pro Cycling Team (codi UCI: DSC) va ser un equip professional estatunidenc de ciclisme en ruta creat l'any 1988. Se la conegut al llarg del temps per diferents noms com Subaru, Montgomery i especialment per US Postal. Desaparegué al final de la temporada 2007. Va competir com a equip UCI Pro Tour des de l'any 2005.

## Història

Creat el 1988 com a equip amateur, va passar a professionals dos anys després gràcies al patrocini de Subaru. A les seves files hi havia corredors com el campió olímpic Steve Hegg, Bart Bowen o els germans Marc i Yvon Madiot.
Després d'una pausa el 1994, l'equip es rellança l'any següent especialment amb l'arribada dels diners del United States Postal Service. Van arribar a l'equip ciclistes com Andrew Hampsten, Tyler Hamilton o Sven Teutenberg.
El 1997 es va contractar a Viatxeslav Iekímov i l'any següent Lance Armstrong. Amb l'arribada del ciclista americà comencen els grans èxits, especialment al Tour de França.
El 2005, Discovery Channel entra com a espònsor principal, però dos anys després, enmig de les sospites de dopatge, l'equip es dissol.

## Dopatge

L'agost de 2012, l'Agència Antidopatge dels Estats Units (USADA) imposa sancions per violacions de les normes antidopatge en contra de diversos ex ciclistes i membres de l'equip directiu. En particular, s'imposa una suspensió de per vida a Lance Armstrong, i la retirada de les seves set victòries al Tour de França.
Les sancions realitzades per la USADA són la culminació d'una investigació iniciada el 2009. A l'octubre del 2012, la USADA va donar a conèixer el seu informe de la investigació. En ell es descriuen les pràctiques i l'organització de dopatge dins de l'equip, en què es considera "el programa de dopatge més sofisticat, professional i reeixit en la història de l'esport". L'informe, de més de 1.000 pàgines, conté les declaracions de 26 persones, entre les quals hi ha 11 excompanys d'Armstrong: Floyd Landis, George Hincapie, Christian Vande Velde, Jonathan Vaughters, David Zabriskie, Levi Leipheimer, Frankie Andreu, Michael Barry, Tom Danielson, Tyler Hamilton i Stephen Swart, qui varen afirmar que a l'equip s'efectuaven pràctiques irregulars, que foren professionalment dissenyades per pressionar els ciclistes per a l'ús de drogues, evadir-ne la detecció i assegurar llur silenci.

## Classificacions UCI

Fins al 1998 els equips ciclistes es trobaven classificats dins l'UCI en una única categoria. El 1999 la classificació UCI per equips es dividí entre GSI, GSII i GSIII. D'acord amb aquesta classificació els Grups Esportius I són la primera categoria dels equips ciclistes professionals. La següent classificació estableix la posició de l'equip en finalitzar la temporada.
| Temporada | Classificació per equips | Millor ciclista en la classificació individual |
| 1995 | 38è | Darren Baker (371è) |
| 1996 | 23è | Tomasz Brożyna (152è) |
| 1997 | 16è | Viatxeslav Iekímov (15è) |
| 1998 | 15è | Lance Armstrong (25è) |
| 1999 | 13è | Lance Armstrong (7è) |
| 2000 | 11è | Lance Armstrong (4t) |
| 2001 | 9è | Lance Armstrong (4t) |
| 2002 | 3r | Lance Armstrong (2n) |
| 2003 | 10è | Lance Armstrong (8è) |
| 2004 | 6è | Lance Armstrong (7è) |
L'equip Discovery Channel s'integra el 2005 a l'UCI ProTour. La taula presenta les classificacions de l'equip al circuit, així com el millor ciclista individual.
| Temporada | Classificació per equips | Millor ciclista en la classificació individual |
| 2005 | 8è | Lance Armstrong (5è) |
| 2006 | 4t | George Hincapie (14è) |
| 2007 | 7è | Alberto Contador (3r) |

## Referències

* ↑ Acusen l'equip de Lance Armstrong de tenir el "programa de dopatge més sofisticat, reeixit i professional" del món
* ↑ Classificacions UCI 2009 i arxius dels anys 1995 a 2008 Arxivat 2011-08-19 a Wayback Machine. (Web oficial de l'UCI).
* ↑ Classificacions de l'UCI ProTour Arxivat 2011-05-13 a Wayback Machine., al web de l'UCI ProTour (consultat el 8 de desembre de 2009).

## Enllaços externs

* (anglès) Lloc web oficial Arxivat 2006-10-20 a Wayback Machine.
* Plantilles a firstcycling.com